Source: http://ugyeszseg.hu/birosag-ele-allitotta-az-ugyeszseg-a-terror-haza-muzeumot-festekkel-dobalo-ferfit/
Timestamp: 2018-04-20 16:30:41
Document Index: 15861030

Matched Legal Cases: ['Bíróság ', 'Bíróság ', 'bíróság ', 'bíróság ', 'bíróság ', 'Bíróság ']

Bíróság elé állította az ügyészség a Terror Háza Múzeumot festékkel dobáló férfit | Ügyészség
Bíróság elé állította az ügyészség a Terror Háza Múzeumot festékkel dobáló férfit
2017. május 18., 15:43 by dr. SCHMIDT Gábor
A Budapesti VI. és VII. Kerületi Ügyészség a 45 éves férfit gyorsított eljárásban garázdaság vétsége miatt állította bíróság elé, amelynek eredményeként a bíróság a váddal egyezően bűnösnek találta és pénzbüntetésre ítélte.
A tényállás szerint a terhelt 2017. április 13-án éjfél körül a Budapest VI. kerület, Andrássy úton található Terror Háza Múzeumot egy 0,5 literes, ételfestéket tartalmazó műanyag flakonnal három alkalommal megdobta, amelynek következtében az épület fala mintegy 20 négyzetméteres felületen beszennyeződött.
A rongálási kár körülbelül 10.000 forint.
A rendőrség által lefolytatott nyomozás eredményeként a kerületi ügyészség a férfit gyorsított eljárásban – a gyanúsítotti felelősségre vonástól számított 30 napon belül – a mai napon bíróság elé állította.
A tárgyaláson lefolytatott bizonyítás alapján a Pesti Központi Kerületi Bíróság váddal egyezően garázdaság vétségében állapította meg a vádlott bűnösségét, és ezért őt 720.000 forint pénzbüntetésre ítélte.